Sarajevo, 12.10.2017.

**SAOPŠTENJE ZA JAVNOST**

**Koalicija ,,Pod lupom“ pozdravlja izmjene Izbornog zakona BiH koje je predložila CIK BiH**

Analizirajući radni materijal za izmjene i dopune Izbornog zakona BiH koje je predložila Centralna izborna komisija BiH (CIK BiH), Koalicija „Pod lupom“ smatra da su predložene izmjene i dopune korak naprijed u unapređivanju izbornog zakonodavstva i da zaslužuju ozbiljno razmatranje i prihvatanje od strane donosioca odluka.

Koalicija „Pod lupom“ izražava posebno zadovoljstvo što su se u setu predloženih izmjena našle i preporuke Koalicije „Pod lupom“ za unapređenje izbornog zakonodavstva date nakon opsežnog posmatranja izbornog procesa tokom Opštih izbora 2014. i Lokalnih izbora 2016. godine. Među najznačajnije predložene izmjene i dopune od strane CIK BiH ubrajamo:

* **Uvođenje nezavisne funkcije predsjednika biračkih odbora** koji će se birati putem javnog oglasa u neizbornoj godini i koje će imenovati i za njihov rad snositi odgovornost opštinske/gradske izborne komisije;
* **Uvođenje novčanih sankcija za političke subjekte** za čije predložene članove biračkih odbora se utvrdi da su prekršili odredbe Izbornog zakona BiH;
* **Sprečavanje zloupotrebe javnih sredstava** uvođenjem u Izborni zakon BiH zabranu korištenja javnih sredstava za vlastitu promociju ili promociju političke stranke;
* **Uvođenje ranog glasanja** za birače sa pravom glasa koji na dan izbora iz opravdanih razloga nisu u mogućnosti glasati na svom biračkom mjestu;
* **Sprečavanje zloupotrebe nacionalnog izjašnjavanja** uvođenjem odredbe kojom se u slučaju promjene nacionalnog opredjeljenja, u toku trajanja četvorogodišnjeg izbornog ciklusa, u obzir uzima nacionalno izjašnjavanje kandidata dato na popisu stanovništva provedenom 2013. godine;
* **Stvaranje preduslova za uvođenja novih tehnologija u izborni proces** preciziranjem da se glasanje obavlja ručno na glasačkom listiću ili elektronski.

Koalicija ,,Pod lupom“ kod donosioca odluka i sama aktivno zagovara uvođenje ovih i drugih značajnih unapređenja u Izborni zakon BiH, te svoje kapacitete stavlja na raspolaganje nadležnim institucijama u svim fazama ovog procesa kako bi doprinijela zajedničkom cilju – slobodnim i poštenim izborima za sve građanke i građane BiH bez diskriminacije.

Sve prioritetne preporuke Koalicije „Pod lupom“ za unapređenje izbora u BiH možete pogledati na linku [www.tiny.cc/preporuke](http://www.tiny.cc/preporuke) .

*Za sve dodatne informacije molimo Vas da se obratite koordinatorici za odnose s javnošću Koalicije ''Pod lupom'' Jovani Kljajić putem elektronske pošte* [*pr@podlupom.org*](mailto:pr@podlupom.org) *ili telefona 033 268 160 i 065 252 016.*